Den afgående spids for Lokallisten i Hjørring, Knud Størup, kommer til at savne tiden i kommunalpolitik.

- Det er lidt pudsigt ikke at være en del af det længere, siger en rørt Knud Størup. Han har stået i spidsen for Lokallisten i Hjørring indtil nu og fungeret som viceborgmester i kommunen i perioden 2010-2013. Men nu er det altså slut. Efter 47 år i politik skal hjemmefronten passes, men hvad tiden skal gå med er endnu uvist. - Jeg kan ikke bare gå og støvsuge og rydde op. Min hobby forsvinder nu, og så skal jeg finde en ny hobby, siger Knud Størup. Han tror på, at Lokallisten fortsat vil støtte op om Arne Boelt på borgmesterposten.